ከ1.5 ቢሊዮን ብር በላይ ወጪ የተገነባው ፋብሪካ 250 ሺሕ ሜትሪክ ቶን ስታፋ ብረት ለማምረት መዘጋጀቱን አስታወቀ
ከ1.5 ቢሊዮን ብር በላይ ወጥቶበት የተገነባውና በዓመት በጠቅላላው 1.4 ሚሊዮን ሜትሪክ ቶን የብረት ምርቶችን የማምረት አቅም እንዳለው የገለጸው ሲ እና ኢ ወንድማማቾች ብረት ፋብሪካ፣ 250 ሺሕ ሜትሪክ ቶን የስታፋ ብረት ለማምረት መዘጋጀቱን አስታወቀ፡፡በቢሾፍቱ ከተማ ከብረታ ብረትና ኢንጂነሪንግ ኮርፖሬሽን (ሜቴክ) አቅራቢያ በዘጠኝ ሔክታር መሬት ላይ ግንባታውን እያጠናቀቀ የሚገኘው ይህ ፋብሪካ፣ ከ5.5 ሚሊ ሜትር ጀምሮ እስከ 32 ሚሊ ሜትር ድረስ ውፍረት ያላቸው የተለያዩ የብረት ውጤቶችን ለማምረት የሚያስችለውን ግንባታ እያገባደደ እንደሚገኝ፣ የፋብሪካው ሥራ አስኪያጅ አቶ ወንድይፍራው በለጠ ለሪፖርተር ገልጸዋል፡፡ፋብሪካው በሰኔ ወር መጨረሻ የሙከራ ምርት እንደሚጀምር አቶ ወንድይፍራው አስታውቀው፣ በሁሉም የብረት ዓይነቶች ምርቶቹን ለገበያ ለማቅረብ የሚችልበት አቅም እንደገነባ ተናግረዋል፡፡ ከደቡብ አፍሪካ በመመለስ ኑሯቸውን በኢትዮጵያ ባደረጉ ዳያስፖራ ኢትዮጵያውያን በ2000 ዓ.ም. የተመሠረተው ኩባንያ፣ ከአምስት ዓመት በፊት ወደ ብረት ምርት መግባቱን አቶ ወንድይፍራው ገልጸው፣ ኩባንያው እስካሁን ድረስ ከ16 ሚሊ ሜትር እስከ 32 ሚሊ ሜትር ውፍረት ያላቸው የአርማታ ብረቶችን ሲያመርት ቆይቷል ብለዋል፡፡በአዲሱ የማስፋፊያ ፕሮጀክት መሠረት ከ16 እስከ 32 ሚሊ ሜትር ውፍረት ያላቸውን አንድ ሚሊዮን ቶን የአርማታ ብረቶች፣ ከ5.5 እስከ 10 ሚሊ ሜትር ያሉትን 250 ሺሕ ቶን የስታፋ ብረቶችን ጨምሮ ቀሪውን 150 ሺሕ ቶን፣ ከ10 እስከ 16 ሚሊ ሜትር ውፍረት ያላቸውን ብረቶች በማምረት በጠቅላላው 1.4 ሚሊዮን ቶን ብረት በዓመት ለማምረት ዝግጅት ላይ ይገኛል፡፡ይሁንና መንግሥት በቅርቡ ከ5.5 እስከ 6 ሚሊ ሜትር ውፍረት ያለውንና ስታፋ ብረት የሚባለውን የብረት ዓይነት ማምረት የጀመረው ኩባንያን መነሻ በማድረግ የታሪፍ ከለላ መስጠቱ፣ ወደ ስታፋ ብረት ምርት ለመግባት ሲ እና ኢ ወንድማማቾችንም እንዳነሳሳው አቶ ወንድይፍራው ጠቁመዋል፡፡በአሁኑ ወቅት በአገሪቱ ለሚስማር ማምረቻ፣ ለአጥር ሽቦ፣ ለቢም ማሠሪያና ለሌሎችም ሥራዎች በጥሬ ዕቃነት የሚውለውን ስታፋ ብረት በብቸኝነት በማምረት ላይ የሚገኘው ስቲሊ አርኤምአይ፣ በአሁኑ ወቅት በአገሪቱ ካለው ፍላጎት በላይ 120 ሺሕ ቶን ስታፋ ብረት በዓመት የማምረት አቅም እንዳለው ይታወቃል፡፡ ይሁንና የአገሪቱ የስታፋ ብረት ዓመታዊ ፍላጎት እስከ 80 ሺሕ ቶን ሲገመት፣ የሚመረተው የሚስማር መጠንም ከ40 ሺሕ ቶን በላይ እንደማይሆን ይነገራል፡፡በመሆኑም ስቲሊ ባለው የ120 ሺሕ ቶን የስታፋ ብረት አቅም ላይ የሲ እና ኢ ወንድማማቾች 250 ሺሕ ቶን ምርት ሲታከልበት፣ በዓመት ይመረታል ተብሎ የሚጠበቀው የስታፋ ብረት መጠን ከ370 ሺሕ ቶን በላይ ይሆናል፡፡ አቶ ወንድይፍራው እንዳብራሩት ከሆነ፣ በአገሪቱ አሁን ላይ ያለው የ80 ሺሕ ቶን ዓመታዊ የስታፋ ብረት ፍላጎት በሁለት ዓመት ውስጥ ወደ 120 ሺሕ እንደሚያድግ የፋብሪካው የገበያ ጥናት ትንበያ ያመለክታል፡፡ይሁንና ከሁለት ዓመት በላይ ሚስማር አምራቾች መንግሥት ለአንድ ኩባንያ ሆን ብሎ የሞኖፖል የበላይነት እንዲኖረው የሚያደርግ ዕርምጃ ወስዷል በማለት ወቀሳ ሲያቀርቡ መቆየታቸው ይታወቃል፡፡ ባለፈው ሳምንት ሪፖርተር ባጠናቀረው ዘገባም የሚስማር አምራቾች አቤቱታና የመንግሥት ምላሽ ተስናግዷል፡፡ መንግሥት በአሁኑ ወቅት ስታፋ ብረት በብቸኝነት እያመረተ ከሚገኘው ስቲሊ አርኤምአይ በተጨማሪ፣ አራት የብረት ፋብሪካዎች ስታፋ ለማምረት መዘጋጀታቸውን አስታውቋል፡፡ ከአራቱ ፋብሪካዎች የማስፋፊያ ግንባታውን በማጠናቀቅ ላይ የሚገኘው ሲ እና ኢ ወንድማማቾች ሲሆን፣ ከአገር ውስጥ የብረት ፍላጎት ባሻገር ወደ ጎረቤት አገሮች ምርቶቹን የመላክ ዕቅድ መሰነቁን አቶ ወንድይፍራው ገልጸዋል፡፡ ከዚህም ባሻገር በረጅም ጊዜ ሒደት በብረት ማዕድን ፍለጋ ላይ ለመሰማራት የኩባንያው ባለድርሻዎች ፍላጎት እንዳላቸውም ሥራ አስኪያጁ አክለዋል፡፡   ካቻምና ኢትዮጵያ ከውጭ ያስገባቸው የብረት መጠን 1.2 ሚሊዮን ቶን ሲሆን፣ ዓምና ወደ አገር ውስጥ የገባው የብረት መጠን 1.6 ሚሊዮን ቶን ብረት እንደነበር መረጃዎች ይጠቁማሉ፡፡ የኢትዮጵያ ብሔራዊ ባንክ መረጃዎች እንደሚያሳዩት፣ ብረት ከሚመጣባቸው አገሮች መካከል ቻይና፣ ዩክሬን፣ ቱርክ፣ ህንድ፣ ጀርመን፣ ኔዘርላንድስ፣ እንግሊዝ ዋና ዋና ተብለው ከሚጠቀሱት ውስጥ ተመድበዋል፡፡ የዓለም የብረት ማኅበር ከሁለት ዓመት በፊት ያወጣው ሪፖርት እንደሚያሳየው፣ ኢትዮጵያ የስምንት በመቶ የተጣራ የብረት አስመጪነት ድርሻ በመያዝ ከሰሐራ በታች ከሚገኙ አገሮች ተርታ ትመደባለች፡፡ምንም እንኳ በአገር ውስጥ ጥሬ ዕቃ ለሚያመርቱ ኩባንያዎች መንግሥት የታሪፍ ከለላን ጨምሮ በርካታ ማበረታቻዎችን ቢሰጥም፣ በርካታ አምራቾች ግን በባንክ መተማመኛ ሰነድ (በሌተር ኦፍ ክሬዲት) ዕጦት እየተቸገሩ እንደሚገኙና አፋጣኝ ምላሽ እንዲሰጥበት ይወተውታሉ፡፡ 